Quartier Alzette
De Quartier Alzette, och alt Metzeschmelz genannt, ass en urbanistesche Projet, an de Gemenge Schëffleng an Esch-Uelzecht, bei deem d'Areal vun der fréierer Metze Schmelz (dono Arbed Esch-Schëffleng an ArcelorMittal Rodange et Schifflange), op deem tëscht 1870 an 2012 Eisen a Stol produzéiert a verschafft gouf, bis 2035 an en neie Quartier fir 12.000 Awunner ëmgewandelt soll ginn.

Geschicht
Nodeems et no iwwer 140 Joer mat den industriellen Aktivitéiten um Site (Schmelz, Walzwierk, Drotstrooss, Elektrostoluewen) 2012/13 fir zerguttst eriwwer war, huet d'ArcelorMittal, Proprietaire vum gréissten Deel vum Terrain, zesumme mat der Regierung an den zwou betraffene Gemengen 2016 e Memorandum of Understanding ënnerschriwwen, de Site nees ze beliewen. D'Agora, déi jee zur Hallschecht dem Staat an ArcelorMittal gehéiert, soll sech dorëms këmmeren.

2017 huet eng Etüd festgestallt, datt dat Ganzt realisabel wier, an de Buedem net iwwerméisseg verknascht ass. 2018 gouf e Concours ausgeschriwwen, fir e Gesamtplang z'entwerfen, bei deem 2019, vu véier Entwërf de Projet vum däneschen Urbanistebüro Cobe Architects zeréckgehale gouf.

De Projet
De Plang gesäit vir, nohaltege Wunnraum ze schafen, e Quartier vun de kuerze Weeër, deen un d'Schinnen- a Busreseauen ugebonne soll sinn an och mat Esch a Schëffleng gutt verbonne soll sinn. Sou soll eng nei Tramslinn tëscht der Stad Lëtzebuerg a Bieles, där hiren Trajet am September 2020 virgestallt gouf, duerch den neie Quartier goen.

Déi architektonesch Zeie vun der industrieller Vergaangenheet sollen souwäit et geet erhalen an/oder fir nei Zwecker ëmgebaut oder genotzt ginn. An deem Sënn goufen Enn 2022 24 Gebaier an Objeten um Site als national Architekturierfschaft klasséiert.

D'Uelzecht an d'Dipbech, déi derduerch oder derlaanscht lafen, solle renaturéiert a mat de fréiere Killweieren an de Projet integréiert ginn.

Am Ganze sollen op 62 Hektar bis 2030/35 12.000 Leit wunnen an der 7.000 schaffe kënnen. Ëm 2023/24 sollen déi éischt Louse verkaaft kënne ginn.

Biller
Zoustand 2019

Literatur
 Josée Hansen: "Sur les ruines de l'ancien monde." In: d'Lëtzebuerger Land 7. Juni 2019, Nr.23, S.2-3 (och op land.lu).

Um Spaweck
 Offiziell Websäit
 Nicolas Anen: "Große Pläne für Brache Esch-Schifflingen." wort.lu, 28. November 2020.
 Danielle Goergen: "Visitors get first glimpse of 'Metzeschmelz' housing project." today.rtl.lu, 09.10.2022 (mat Biller, wéi et eng Kéier kéint ausgesinn).

Esch-Uelzecht
Gemeng Schëffleng
Frichen
Urbanistesch Projeten zu Lëtzebuerg